১৯৩৯ সাল। দ্বিতীয় বিশ্বযুদ্ধের দামামা বেজে গিয়েছে। জার্মানি জুড়ে চলছে অ্যাডলফ হিটলারের একনায়কতন্ত্র। সেই সময়ে দাঁড়িয়ে হিটলার লাল রংয়ের একটি ফোনের মাধ্যমে বহু মানুষের মৃত্যু পরোয়ানা জারি করেছিলেন বলে জানা যায়। যে ফোনটিকে ‘ধ্বংসের যন্ত্র’ও বলা হত। হিটলার যেখানেই যেতেন, সেখানেই তিনি এই ফোনটি সঙ্গে নিয়ে যেতেন।
এবার প্রশ্ন উঠতেই পারে, হঠাৎ হিটলারের ফোনটি নিয়ে এত মাথাব্যথা কেন? কারণ, ঐতিহাসিক এই ফোনটি এবার মার্কিন যুক্তরাষ্ট্রে নিলামে উঠতে চলেছে। ফোনটি নিলাম করছে মেরিল্যান্ডের অকশন হাউজ।

এই সেই ‘অভিশপ্ত’ ফোন
চেসাপেক শহরের আলেকজান্ডার হিস্টোরিক্যাল অকশনস-এর মালিক বিল পানাগোপুলোস জানিয়েছেন, লাল রংয়ের ওই ফোনটিতে খোদাই করা রয়েছে হিটলারের নাম। ১৯৪৫—এ বার্লিনে তাঁর বাংকার থেকে ওই টেলিফোন সেটটি উদ্ধার হয়। দ্বিতীয় বিশ্বযুদ্ধে জার্মানির আত্মসমর্পণের পরে তৎকালীন সোভিয়েত ইউনিয়নের সেনারা এই টেলিফোন সেটটি ব্রিটিশ কর্মকর্তা স্যার র‍্যালফ রেনারকে স্মারক হিসেবে উপহার দিয়েছিলেন। রেনারের ছেলে এবার সেই ফোনটিকে নিলামে তুলতে চলেছেন। 

খোদাই করা হিটলারের নাম
ফোনটির বিড প্রাইস হবে ১ লক্ষ মার্কিন ডলার। যদিও ফোনটির দাম ২ লক্ষ থেকে ৩ লক্ষ ডলার পর্যন্ত উঠতে পারে বলে আশা করা হচ্ছে। সম্ভবত এই সপ্তাহের শেষেই ফোনটিকে নিলামে তোলা হবে।